রমজান মাস প্রায় শেষ পর্যায়ে আল্লাহর অশেষ রহমতে এ বছর অনেক প্রতিকূলতার মধ্যেও প্রকৃত রোজাদারেরা ২০টি রোজা যথাযথভাবে রাখার সুভাগ্যবান হয়েছে। এছাড়া তৌফিক অনুপাতে ইফতারও করেছে। তবে বেশি উন্নত মানের না হলেও এসব রোজাদারদের অনুশোচনা নেই। যেমন গরিবের ইফতার চনা মুড়ি, কালে ভাদ্রে পিয়াজু, জিলাপি, লেবু মিশ্রিত শরবত। আর পরের টাকায় যারা ইফতার নামক বিলাসিতা করে (তাদের মধ্যে অসংখ্যই বেরোজাদার)। তাদের ইফতারের মানটা একটু উন্নত হওয়া স্বাভাবিক। এখানে থাকে চনা, পিয়াজু, মুড়ি, খেজুরি, আম, আনারস, হালিম, জুস সাথে বিরাণী ভাত। এ প্রসঙ্গে গ্রামের একজন প্রবীণ ব্যক্তি মন্তব্য করেছেন, ‘আল্লাহ তুমি মালিক, কাউরে দিছ টিয়ার বাচ্চা কাউরে দিছ শালিক।’ তিনি আরো বলেছেন, ‘শকুন গরুর মাংস ছাড়া কিছুই খায় না।’ কিন্তু শকুন খায় মরার গরুর মাংস। শকুনকে যদি ৫/৬‘শ টাকায় গরুর মাংস কিনে খেতে হত শকুন কি কোনদিন মাংসের স্বাদ গ্রহণ করত? আসলে বেশি বলাই বিপদ। দেশে অবৈধভাবে সম্পদ অর্জনকারীদের করুণায় ইফতার সংস্কৃতি প্রচলন হয়েছে। যা ছড়িয়ে দিচ্ছে এক শ্রেণির ধান্দাবাজরা। তাদের মূল উদ্দেশ্য আল্লাহর সন্তুষ্টি নয়। নিজেদের আখের গুজানোই মূল উদ্দেশ্য। এক সময় জেলা ও উপজেলা পর্যায়ের ডিসি, ইউএনও, জনপ্রতিনিধিদের মধ্যে মাননীয় সংসদ সদস্যরা এসব ইফতার মাহ্ফিলের আয়োজন করত। এখানে জনপ্রতিনিধি, সরকারি কর্মকর্তা কর্মচারী, সংবাদকর্মী সহ বিভিন্ন পেশার গুরুত্বপূর্ণ লোকজনকে দাওয়াত দেয়া হত। দাওয়াত পাওয়া সৌভাগ্যবান ব্যক্তিরাও জেলা ও উপজেলায় বড় ইফতার মাহ্ফিলের স্বাচ্ছন্দ্যে অংশগ্রহণ করত। এখন সে মানের ইফতার পার্টি আর নেই। এখন যারা ইফতার পার্টির আয়োজন করে তাদের উদ্দেশ্য মহৎ নয় যা অনুসন্ধান করা দরকার। নির্ধারিত কিছু ব্যক্তির টাকায় ইফতারের আয়োজন করে। বেঁচে যাওয়া টাকার ভাগ-বাটোয়ারা নিয়ে পরে নানা নোংরা কথাবার্তা শোনা যায় যা অত্যন্ত বেদনা দায়ক। অথচ আয়োজকরা এসব না করে শুধুমাত্র ঘূর্ণিঝড় মোরায় ক্ষতিগ্রস্থ পরিবার ও অতি বর্ষণে পাহাড় ধ্বসে নিহত আহতদের পরিবার পরিজনের সহায়তায় এগিয়ে আসলে তাদের কথা সমাজ ও ক্ষতিগ্রস্ত লোকজন আজীবন স্মরণ রাখবে।